Document ID: 32012R0302

KOMISJONI RAKENDUSMÄÄRUS (EL) nr 302/2012,
4. aprill 2012,
millega muudetakse rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikleid 103h ja 127 koostoimes artikliga 4,
ning arvestades järgmist:
(1)
Määrusega (EÜ) nr 1234/2007 on kehtestatud põllumajandusturgude ühine korraldus, mis hõlmab ka puu- ja köögiviljasektori ning töödeldud puu- ja köögivilja sektorit. Vastavalt määruse (EÜ) nr 1234/2007 artiklile 103a, mida tõlgendatakse koostoimes kõnealuse määruse artikliga 125e, võib liidu toetust anda tootjarühmadele, mis on moodustatud hiljuti Euroopa Liiduga ühinenud liikmesriikides, liidu äärepoolseimates piirkondades ja Egeuse mere väikesaartel. Kõnealust toetust antakse tootjarühmade moodustamise soodustamiseks, kõnealuste rühmade haldustegevuse hõlbustamiseks ning selleks, et tootjarühmad oleksid võimelised täitma puu- ja köögiviljasektori põhiliste osalejate, tootjaorganisatsioonide tunnustamise kriteeriume.
(2)
Komisjoni rakendusmääruse (EL) nr 543/2011 (2) artiklites 36-49 on sätestatud tootjarühmi käsitlevad üksikasjalikud eeskirjad. Selleks et vältida olukordi, kus ettevõtjad on kunstlikult tekitanud liidu toetuse saamiseks vajalikud tingimused, et saada kasu määruse (EÜ) nr 1234/2007 eesmärkide vastaselt, on asjakohane nõuda liikmesriikidelt selliste eeskirjade sätestamist, millega hoitakse ära tootjate üleminek ühest tootjarühmast teise, et saada liidu toetust pikema kui määruse (EÜ) nr 1234/2007 artikli 125e lõikes 1 osutatud perioodi jooksul ning et takistada liikmesriikidel tunnustamast tootjarühmadena õigussubjekte või õigussubjektide selgelt määratletud osi, kui sellised õigussubjektid juba vastavad tootjaorganisatsiooni tunnustamise kriteeriumidele.
(3)
Määruse (EÜ) nr 1234/2007 artikli 125e lõikega 1 nõutakse, et tootjarühmad esitavad pädevale liikmesriigile järkjärgulise tunnustuskava. Liikmesriigid peaksid hindama, kas kavandatud tunnustuskava kestus ei ole põhjendamatult pikk, ning nõudma muudatusi, kui tootjarühmal oleks võimalik tootjaorganisatsiooni tunnustamise kriteeriumid täita enne artikli 125e lõikes 1 osutatud üleminekuperioodi lõppu.
(4)
Rakendusmääruse (EÜ) nr 543/2011 artikli 39 lõikes 2 on sätestatud, et liikmesriigid kehtestavad tingimused, mille kohaselt võivad tootjarühmad taotleda kavade muutmist nende rakendamise kestel. Kõnealuse määruse nõuetekohase kohaldamise, rahaliste vahendite prognoositavuse ning eelarve mõistliku haldamise tagamiseks tuleks sätestada eeskirjad, millega nähakse ette kulutuste kavandatud suurendamise maksimaalne lubatud osakaal heakskiidetud tunnustuskava raames. Siiski tuleks kohaldada erinevaid piirmäärasid selliste tunnustuskavade suhtes, mis on heaks kiidetud enne käesoleva määruse jõustumist, ning tootjarühmade ühinemise puhul.
(5)
Eelarvedistsipliini eesmärgil ning rahaliste vahendite eraldamise jätkusuutlikuks ja tõhusaks optimeerimiseks on asjakohane ette näha toetuse liidupoolse rahastamise ülemmäär, et katta osa määruse (EÜ) nr 1234/2007 artikli 103a lõike 1 punktis b osutatud investeeringutest. Finants- ja õiguskindluse tagamiseks tuleks koostada loetelu investeeringutest, mida ei tohi hõlmata tunnustuskavadega.
(6)
Samuti on eelarvedistsipliini eesmärgil vaja ette näha Euroopa Põllumajanduse Tagatisfondist (EAGF) rahastavate kulude ülemmäär seoses määruse (EÜ) nr 1234/2007 artikli 103a lõikes 1 osutatud abiga ning luua teatamissüsteem, mille kaudu saaksid liikmesriigid teatada komisjonile tunnustuskavade finantsmõjust enne nende heakskiitmist.
(7)
Selleks et vältida põhjendamatut rikastumist juhul, kui tootjarühmast lahkunud liige kasutab investeeringuid oma põllumajandusettevõtte jaoks, tuleks sätestada eeskirjad, mille alusel võimaldatakse tootjarühmal saada tagasi investeeritud summa või investeeringu jääkväärtus juhul, kui amortisatsiooniperiood ei ole veel lõppenud.
(8)
Rahaliste vahendite ning eelarve prognoositavuse eesmärgil on asjakohane näha ette liikmesriikide ja komisjoni vahelise teabevahetuse üksikasjalikumad eeskirjad seoses tootjarühmade tunnustuskavade finantsmõjuga.
(9)
Kontrolle tuleks teostada sellisel viisil, mis võimaldab liikmesriikidel kiiresti reageerida igale võimalikule liidu eelarvet ohustavale kuritarvitusele. Seepärast on asjakohane tõhustada kontrolle eeskirjade oluliste eiramiste tuvastamisel.
(10)
Määruse (EÜ) nr 1234/2007 artiklis 103e on sätestatud, et liikmesriikide nendes piirkondades, kus tootjate organiseerituse tase on eriti madal, võib komisjon lubada liikmesriikidel nõuetekohaselt põhjendatud taotluse alusel maksta tootjaorganisatsioonidele riiklikku finantsabi, mis moodustab maksimaalselt 80 % kõnealuse määruse artikli 103b lõike 1 punktis a osutatud rahalisest toetusest.
(11)
Vastavalt määruse (EÜ) nr 1234/2007 artiklile 103e võib liit asjaomase liikmesriigi taotluse põhjal hüvitada riikliku abi liikmesriikide sellistes piirkondades, kus tootjaorganisatsioonid turustavad alla 15 % puu- ja köögiviljatoodangu väärtusest ning mille puu- ja köögiviljatoodang annab vähemalt 15 % nende põllumajanduse kogutoodangust.
(12)
Rakendusmääruse (EL) nr 543/2011 artikli 92 lõikes 2 on sätestatud, et komisjon kiidab riikliku finantsabi lubamise taotluse heaks või lükkab tagasi kolme kuu jooksul alates selle esitamisest. Kui komisjon selle tähtaja jooksul ei vasta, käsitatakse taotlust heakskiidetuna. Kolmekuulise perioodi võib peatada, kui liikmesriik esitab puuduliku taotluse.
(13)
Kogemused on näidanud, et komisjoni otsuse vastuvõtmise ja sellest liikmesriigile teatamise menetlus kestab sageli kauem kui kolm kuud ning alati ei ole võimalik kindlaks teha tegelikku kuupäeva, millest alates käsitatakse taotlust heakskiidetuna. Õiguskindluse huvides on asjakohane ette näha, et komisjon kiidab taotluse heaks või lükkab tagasi ametliku otsusega.
(14)
Määruse (EÜ) nr 1234/2007 artikli 103e kohaselt on riiklik finantsabi, mida võib lubada, piiratud maksimaalselt 80 %-ga tootjaorganisatsiooni liikmete või tootjaorganisatsiooni enda tehtud rahalisest panusest. Rakendusmääruse (EL) nr 543/2011 artikli 95 lõike 4 kohaselt maksab liit tagasi kuni 60 % tootjaorganisatsioonidele antud riiklikust finantsabist. Eelarvedistsipliini eesmärgil on vaja kehtestada riikliku finantsabi ülemmäär, mida liit võib tagasi maksta, võttes arvesse liidu finantsabi maksimaalset summat, mida võib anda tootjaorganisatsioonide asutatud rakendusfondidele.
(15)
Lihtsustamise huvides on asjakohane täpsustada vabatahtlikkuse alusel siseturu puu- ja köögiviljade tootjahindadest teatamise menetlust.
(16)
Seepärast tuleks rakendusmäärust (EL) nr 543/2011 vastavalt muuta.
(17)
Selle tagamiseks, et järgitaks tootjate õiguspäraseid ootusi, on vaja ette näha, et teatavaid käesoleva määrusega tehtud muudatusi ei kohaldata selliste tunnustuskavade suhtes, mis on heaks kiidetud enne käesoleva määruse jõustumist. Selleks et kontrollida eelarvelisi kulusid ja tagada ettevõtjatele võrdsed konkurentsitingimused, tuleks siiski ette näha, et enne käesoleva määruse jõustumist heakskiidetud tunnustuskavasid seoses liidu toetusega määruse (EÜ) nr 1234/2007 artikli 103a lõike 1 punktis b osutatud abi maksmisel käsitletaks samal viisil kui pärast käesoleva määruse jõustumist vastuvõetud tunnustuskavasid, kui asjaomased tootjarühmad ei ole veel endale võtnud rahalisi kohustusi ega ole veel enne käesoleva määruse jõustumise kuupäeva seoses asjaomaste investeeringutega sõlminud kolmandate isikutega õiguslikult siduvaid kokkuleppeid.
(18)
Selleks et tagada sujuv üleminek uutele eeskirjadele, mida kohaldatakse liidu poolt riikliku finantsabi tagasimaksmise suhtes, ei tuleks käesoleva määrusega tehtud vastavaid muudatusi kohaldada selliste olukordade suhtes, mille puhul komisjon on riikliku finantsabi andmise loa taotluse heaks kiitnud enne käesoleva määruse jõustumist, aga ei ole seni veel teinud otsust tagasimaksmise kohta. Selliste olukordade suhtes tuleks jätkuvalt kohaldada rakendusmääruse (EL) nr 543/2011 artikli 95 lõiget 4 käesoleva määrusega muutmata kujul.
(19)
Selleks et kontrollida liidu kulutusi puu- ja köögiviljasektorile, peaks käesolev määrus jõustuma selle Euroopa Liidu Teatajas avaldamise päeval.
(20)
Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Rakendusmääruse (EL) nr 543/2011 muutmine
Rakendusmäärust (EL) nr 543/2011 muudetakse järgmiselt.
1)
Artikli 36 lõikele 2 lisatakse punkt e:
„e)
eeskirjad selle vältimiseks, et tootja saab tootjarühmadele ettenähtud liidu abi rohkem kui viis aastat.”
2)
Artiklile 37 lisatakse teine lõik:
„Esimese lõigu punktis c osutatud investeeringud ei hõlma Va lisas loetletud investeeringuid.”
3)
Artiklit 38 muudetakse järgmiselt.
a)
Lõige 1 asendatakse järgmisega:
„1. Liikmesriigi pädev asutus teeb tunnustuskava projekti kohta ühe lõikes 3 osutatud otsuse kolme kuu jooksul alates kava projekti ja kõigi täiendavate dokumentide kättesaamisest. Liikmesriigid võivad näha ette lühema tähtaja.”
b)
Lõige 3 asendatakse järgmisega:
„3. Pärast artiklis 111 osutatud vastavuskontrolle vajaduse korral liikmesriigi pädev asutus:
a)
kiidab kava esialgselt heaks ja annab eeltunnustuse;
b)
taotleb muudatuste tegemist kavasse, sealhulgas selle kestuse muutmist. Eelkõige hindavad liikmesriigid, kas kavandatud etapid ei ole põhjendamatult pikad ning nõuavad muudatusi juhul, kui tootjarühmal oleks võimalik tootjaorganisatsiooni tunnustamise kriteeriumid täita enne määruse (EÜ) nr 1234/2007 artikli 125e lõike 1 kolmandas lõigus osutatud viieaastase perioodi lõppu;
c)
lükkab kava tagasi, eriti juhul, kui tootjarühmadena eeltunnustust taotlevad õigussubjektid või selliste õigussubjektide selgelt määratletavad osad juba vastavad tootjaorganisatsiooni tunnustamise kriteeriumidele.
Esialgse heakskiidu võib anda ainult juhul, kui kavasse on tehtud punkti b alusel nõutavad muudatused.”
c)
Lisatakse järgmised lõiked 4, 5 ja 6:
„4. Liikmesriigi pädev asutus teatab komisjonile iga konkreetse aasta 1. juuliks tunnustuskavade esialgse heakskiidu otsused ning kõnealuste kavade finantsmõju, kasutades selleks Vb lisas esitatud vorme.
5. Kui artikli 47 lõike 4 teises lõigus osutatud jaotuskoefitsiendid on kehtestatud, annab liikmesriigi pädev asutus asjaomastele tootjarühmadele võimaluse oma tunnustuskava muuta või tühistada. Kui tootjarühm ei tühista oma tunnustuskava, kiidab pädev asutus sellise kava lõplikult heaks pärast selliste muudatuste tegemist, mida pädev asutus võib pidada vajalikuks.
6. Liikmesriigi pädev asutus teavitab lõigetes 3 ja 5 osutatud otsusest õigussubjekti või õigussubjekti selgelt määratletud osa.”
4)
Artikli 39 lõige 2 asendatakse järgmiselt:
„2. Liikmesriigid kehtestavad tingimused, mille kohaselt võivad tootjarühmad taotleda kavade muutmist nende rakendamise kestel. Kõnealustele taotlustele lisatakse kõik vajalikud täiendavad dokumendid.
Liikmesriigid määravad kindlaks tingimused, mille kohaselt võib tunnustuskavasid aasta või poolaasta etapi jooksul muuta liikmesriigi pädeva asutuse eelneva nõusolekuta. Kõnealused muudatused vastavad abi saamise tingimustele üksnes siis, kui tootjarühm teatab nendest viivitamata liikmesriigi pädevale asutusele.
Liikmesriigi pädev asutus võib jooksval aastal ja seoses kõnealuse aastaga lubada tootjarühmadel suurendada tunnustuskavas sätestatud kulude kogusummat maksimaalselt 5 % ulatuses algselt heakskiidetud summast või vähendada seda liikmesriikide poolt kindlaksmääratava maksimaalse protsendimäära võrra, mõlemal juhul tingimusel, et tunnustuskava üldeesmärgid säilivad, ning tingimusel, et liidu üldkulud asjaomase liikmesriigi tasandil ei ületa kõnealusele liikmesriigile artikli 47 lõike 4 kohaselt eraldatud liidu toetust.
Artiklis 48 osutatud tootjarühmade ühinemisel kohaldatakse 5 %-list ülemmäära ühinevate tootjarühmade tunnustuskavades sätestatud kulude kogusumma suhtes.”
5)
Artiklile 44 lisatakse kolmas lõik:
„Tootjarühma tootjaliikmete üksikute põllumajandusettevõtete ja/või tööruumidega seotud investeeringuid võib teha, kui need toetavad tunnustuskava eesmärke. Kui tootjaliige lahkub tootjarühmast, tagavad liikmesriigid, et investeering või selle jääkväärtus juhul, kui selle amortisatsiooniperiood ei ole veel lõppenud, saadakse tagasi.”
6)
Artikkel 47 asendatakse järgmisega:
„Artikkel 47
Liidu rahastamisosalus
1. Käesoleva artikli lõike 4 kohaldamisel on liidu rahastamisosalus määruse (EÜ) nr 1234/2007 artikli 103a lõike 1 punktis a osutatud abi maksmisel:
a)
75 % nendes piirkondades, mis on abikõlblikud lähenemiseesmärgi raames, ning
b)
50 % muudes piirkondades.
Liikmesriigid võivad maksta riigiabi kindlasummalise maksena. Abitaotlus ei pea sisaldama tõendeid abi kasutamise kohta.
2. Liidu rahastamisosalus määruse (EÜ) nr 1234/2007 artikli 103a lõike 1 punktis b osutatud abi puhul, väljendatuna kapitalitoetuse või kapitalitoetuse ekvivalendi protsendina abikõlblikest investeerimiskuludest, ei tohi ületada:
a)
50 % nendes piirkondades, mis on abikõlblikud lähenemiseesmärgi raames ning
b)
30 % muudes piirkondades.
Asjaomased liikmesriigid kohustuvad kandma vähemalt 5 % abikõlblikest investeerimiskuludest.
Toetuse saajad maksavad abikõlblikest investeerimiskuludest vähemalt:
a)
25 % nendes piirkondades, mis on abikõlblikud lähenemiseesmärgi raames ning
b)
45 % muudes piirkondades.
3. Käesoleva artikli lõike 4 kohaldamisel määratakse liidu toetus määruse (EÜ) nr 1234/2007 artikli 103a lõike 1 punktis b osutatud abi maksmisel iga tootjarühma puhul kindlaks selle poolt turustatud toodangu põhjal ning järgmiste eeskirjade kohaselt:
a)
nende liikmesriikide tootjarühmade puhul, kes ühinesid Euroopa Liiduga 1. mail 2004 või pärast seda, ei kohaldata ülemmäära nende tunnustuskava esimese kahe rakendamisaasta jooksul, ning ülemmäära 70 %, 50 % ja 20 % turustatud toodangu väärtusest kohaldatakse nende tunnustuskava rakendamise vastavalt kolmandal, neljandal ja viiendal aastal;
b)
aluslepingu artiklis 349 osutatud liidu äärepoolseimate piirkondade või nõukogu määruse (EÜ) nr 1405/2006 (3) artikli 1 lõikes 2 osutatud Egeuse mere väikesaarte tootjarühmade puhul on liidu rahastamisosaluse ülemmäär 25 %, 20 %, 15 %, 10 % ja 5 % turustatud toodangu väärtusest vastavalt tunnustuskava rakendamise esimesel, teisel, kolmandal, neljandal ja viiendal aastal.
4. Määruse (EÜ) nr 1234/2007 artiklis 103a osutatud abi maksmisel ei ületa liidu rahastamisosalusega seotud kogukulud 10 000 000 eurot kalendriaasta kohta.
Artikli 38 lõikes 4 osutatud teadete alusel kehtestab komisjon jaotuskoefitsiendid ning määrab kõnealuste koefitsientide alusel kindlaks liidu kogu saadaoleva toetuse liikmesriigi kohta aastas. Kui mõne aasta puhul ei ületa artikli 38 lõikes 4 osutatud teadetest tulenev kogusumma liidu rahastamisosaluse maksimumsummat, kehtestatakse jaotuskoefitsient 100 %.
Liidu toetust antakse vastavalt teises lõigus osutatud jaotuskoefitsiendile. Liidu toetust ei anta sellistele tunnustuskavadele, millest ei ole teatatud artikli 38 lõike 4 kohaselt.
Liikmesriigi kohta liidu toetuse suhtes kohaldatav vahetuskurss on viimane Euroopa Keskpanga poolt enne artikli 38 lõikes 4 sätestatud kuupäeva avaldatud vahetuskurss.
7)
Artikli 92 lõige 2 asendatakse järgmisega:
„2. Komisjon kiidab otsusega taotluse heaks või lükkab selle tagasi kolme kuu jooksul. Kõnealune periood algab päeval, mis järgneb päevale, mil komisjon sai kätte täieliku taotluse. Kui komisjon kolmekuulise perioodi jooksul ei nõua lisateavet, käsitatakse taotlust täielikuna.”
8)
Artikli 95 lõikele 4 lisatakse järgmine lause:
„Tagasimakstav summa ei ületa 48 % määruse (EÜ) nr 1234/2007 artikli 103b lõike 1 punktis b osutatud finantsabist.”
9)
Artiklis 97 asendatakse punkt c järgmisega:
„c)
iga aasta 31. jaanuariks rahastamissummad, mis vastavad tunnustuskavade rakendamise igale tulevasele aastasele ajavahemikule, sealhulgas rakendamise jooksvale aastale. Esitatakse heakskiidetud või hinnangulised summad. Teade sisaldab iga tootjarühma ja kava rakendamise iga tulevase aastase ajavahemiku kohta järgmist teavet:
i)
tunnustuskava rakendamise aastase ajavahemiku kogusumma, liidu, liikmesriikide ning tootjarühmade ja/või tootjarühmade liikmete panused;
ii)
vastavalt määruse (EÜ) nr 1234/2007 artikli 103a lõike 1 punktides a ja b osutatud abi jaotus.”
10)
Artikli 98 lõige 4 asendatakse järgmisega:
„4. Lõikes 3 osutatud teated tuleb edastada vastavalt komisjoni poolt liikmesriikidele kättesaadavaks tehtud näidistele. Kõnealuseid näidiseid ei kohaldata enne, kui on teavitatud põllumajandusturgude ühise korralduse komiteed.”
11)
Artiklisse 112 lisatakse lõiked 3a ja 3b:
„3a. Lõikes 2 osutatud kohapealse kontrolli tulemusi hinnatakse, et teha kindlaks, kas mõni tuvastatud probleem on süsteemset laadi, mis osutab teiste sarnaste tegevuste, abisaajate või asutustega seotud eeskirjade eiramiste tõenäosusele. Samuti tehakse kontrollimiste käigus kindlaks selliste olukordade põhjused ja edasise kontrolli vajalikkus ning piiritletakse vajalikud parandus- ja ennetusmeetmed.
Kui kontrollimiste käigus ilmneb, et piirkonnas või selle osas või teatavas tootjarühmas esineb olulisi eeskirjade eiramisi, teeb liikmesriik asjaomasel aastal täiendavaid kontrollimisi ja suurendab vastavate järgmisel aastal kontrollitavate taotluste protsendimäära.
3b. Liikmesriik määrab kohapeal kontrollitavad tootjarühmad kindlaks riskianalüüsi alusel.
Riskianalüüsis võetakse eelkõige arvesse:
a)
abisumma suurust;
b)
eelnenud aastatel tehtud kontrollide tulemusi;
c)
juhuvaliku tagamise tegurit ning
d)
muid liikmesriikide määratavaid näitajaid.”
12)
Lisatakse käesoleva määruse I lisas esitatud Va lisa.
13)
Lisatakse käesoleva määruse II lisas esitatud Vb lisa.
Artikkel 2
Üleminekusätted
1. Käesoleva määruse artikli 1 punkti 2, punkti 3 alapunkti b ja punkti 12 ei kohaldata tunnustuskavade suhtes, mis on heaks kiidetud enne käesoleva määruse jõustumist.
2. Seoses rakendusmääruse (EL) nr 543/2011 artikli 47 lõigetega 3 ja 4 ei kohaldata käesoleva määruse artikli 1 punkti 6 tunnustuskavade suhtes, mis on heaks kiidetud enne käesoleva määruse jõustumist, ning mille puhul:
a)
asjaomane tootjarühm on juba võtnud rahalisi kohustusi või on seoses määruse (EÜ) nr 1234/2007 artikli 103a lõike 1 punktis b osutatud asjaomaste investeeringutega sõlminud kolmandate isikutega õiguslikult siduvaid kokkuleppeid enne käesoleva määruse jõustumise kuupäeva, või
b)
asjaomane tunnustuskava hõlmab üksnes määruse (EÜ) nr 1234/2007 artikli 103a lõike 1 punktis a osutatud abi.
3. Enne käesoleva määruse jõustumise kuupäeva heakskiidetud selliste tunnustuskavade suhtes, mille puhul asjaomane tootjarühm ei ole veel endale võtnud rahalisi kohustusi ega ole veel enne käesoleva määruse jõustumise kuupäeva seoses asjaomaste investeeringutega sõlminud kolmandate isikutega õiguslikult siduvaid kokkuleppeid, kohaldatakse järgmisi eeskirju:
a)
liikmesriigi pädev asutus teatab komisjonile 1. juuliks 2012 tunnustuskavad, mille suhtes kohaldatakse käesolevat lõiku;
b)
rakendusmääruse (EL) nr 543/2011 artikli 47 lõike 4 teise lõigu kohasel jaotuskoefitsientide kehtestamisel võtab komisjon arvesse käesoleva lõike punkti a kohaselt saadud teateid. Liidu toetust määruse (EÜ) nr 1234/2007 artikli 103a lõike 1 punktis b osutatud abi maksmisel antakse vastavalt kõnealustele jaotuskoefitsientidele;
c)
rakendusmääruse (EL) nr 543/2011 artikli 47 lõike 4 teise lõigu kohaselt kehtestatud jaotuskoefitsiente ei kohaldata määruse (EÜ) nr 1234/2007 artikli 103a lõike 1 punktis a osutatud abi suhtes;
d)
kui rakendusmääruse (EL) nr 543/2011 artikli 47 lõike 4 teises lõigus osutatud jaotuskoefitsiendid on kehtestatud, annab liikmesriigi pädev asutus asjaomastele tootjarühmadele, kelle suhtes kohaldatakse käesolevat lõiget, võimaluse oma tunnustuskava muuta või tühistada. Tühistamise puhul hüvitab liit tootjarühma poolt pärast tunnustuskava esialgset heakskiitmist seoses asutamise ja haldustoimingutega kantud kulud sellise summa ulatuses, mis ei ületa 3 % abist, millele tootjarühmal oleks olnud õigus määruse (EÜ) nr 1234/2007 artikli 103a lõike 1 punkti a kohaselt nende tunnustuskava rakendamise korral.
4. Artikli 1 punkti 8 ei kohaldata selliste juhtude suhtes, mille puhul komisjon on riikliku finantsabi andmise loa taotluse heaks kiitnud enne käesoleva määruse jõustumise kuupäeva vastavalt rakendusmääruse (EL) nr 543/2011 artikli 92 lõikele 2, kuid mille puhul komisjon ei ole veel teinud otsust Euroopa Liidu poolt riikliku finantsabi tagasimaksmise kohta vastavalt rakendusmääruse (EL) nr 543/2011 artiklile 95.
Artikkel 3
Jõustumine
Käeolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. aprill 2012

Labels: 2
17
19
5
6
15